It-tieni gran premju tal-istaġun offra spettaklu li ftit li xejn ta ċans lid-dilettanti jillargaw minn quddiem it-televiżjoni hekk kif kważi l-ħin kollu kien hemm xi ħaġa x'tara. Sfortunament, però, dan l-ispettaklu ma wassalx għal sorpriżi kbar hekk kif it-tellieqa spiċċat miġġielda bejn is-sewwieqa tas-soltu. Bidu interessanti Qabel ma bdiet it-tellieqa diġà kellna żewġ sewwieqa li rtiraw hekk kif Palmer spiċċa kaxkar lir-Renault tiegħu lejn il-pits minħabba problema idrawlika, filwaqt li Vettel ipparkja l-Ferrari mal-ġenb b'konsegwenza ta' problema fil-magna tiegħu. It-tluq il-propju tat-tellieqa kien drammatiku ħafna fejn kien hemm diversi kuntatti fl-ewwel kurva. Hamilton kellu tluq batut ħafna fejn ra lil Rosberg jaqbżu fl-ewwel ftit metri. Madankollu, l-agħar kien għadu ġej għaliex Bottas baqa' dieħel fih b'mod goff hekk kif il-Finlandiż ħaseb li kellu opportunità biex jaqbeż lill-kampjun tad-dinja. Hamilton ma kienx l-unika vittma ta' Bottas għaliex Ricciardo, li dak il-ħin kien warajhom, ma kellux ċans jevitahom u spiċċa laqat il-ġewnaħ ta' quddiem tal-vettura tiegħu mal-Williams. Kemm Hamilton, kif ukoll Ricciardo tilfu diversi sekondi b'konsegwenza tal-inċident, però, it-timijiet rispettiva tagħhom iddeċidew li ma jbiddlu l-ebda parti tal-vettura tagħhom fil-pit stop li segwiet. Bottas spiċċa tilef aktar ħin minnhom għaliex instab ħati li kkawża l-inċident u ngħata drive-through penalty mill-istewards. Fit-tieni dawra rajna kuntatt ieħor, din id-darba bejn Sainz u Perez, fejn dan tal-ewwel sofra puncture, filwaqt li l-ieħor ġarrab xi ħsarat fil-ġewnaħ ta' quddiem. Il-Messikan daħal fil-pits ftit wara l-kollega tiegħu, Hulkenberg, illi wkoll kellu kuntatt li għamillu l-ħsara fuq il-parti ta' quddiem tal-vettura. Fis-seba' dawra, Button ngħaqad mal-lista ta' sewwieqa li rtiraw hekk kif irrapporta li tilef l-ERS, problema li ppersegwitat lit-tim tul l-2015 kollu. Erbgħa dawriet wara, kien imiss Gutierrez illi jirtira b'riżultat ta' problemi mekkaniċi fil-Haas tiegħu. Fil-minuti li segwew kien hemm diversi battalji interessanti li nvolvew b'mod partikolari lil Grosjean, kif ukoll iż-żewġ sewwieqa tar-Red Bull u l-Williams. Hawnhekk, wara bidu kemmxejn diżastruż, Ricciardo rnexxielu jirranka mhux ħażin u deher li kellu opportunità tajba li jikseb ir-raba post hekk kif Massa u Bottas bdew jiżżersqu l-isfel fil-klassifika. Sewwieq ieħor li rranka mhux ħażin kien Grosjean illi approfitta ruħu mill-problemi li kellhom bosta mis-sewwieqa ta' quddiemu. Barra minn hekk, il-Haas gawdew minn strateġija aggressiva li tathom il-frott hekk kif marru għas-super softs tul il-maġġorparti tat-tellieqa. Din l-istrateġija għal ftit ma tagħtux l-opportunità li jaħtaf ir-raba' post, però l-pit stops kemmxejn kajmani li għamillu t-tim spiċċaw tellfuli diversi sekondi prezzjużi li ppermettew lil Ricciardo jaħrab. Frustrazzjoni Minkejja l-problemi li kellu, Hamilton xorta waħda rnexxielu jitla sat-tielet post hekk kif il-ħsarat li kellu fil-Mercedes tiegħu ma kinux biżżejjed biex jikkompromettulu t-tellieqa. Madankollu, huwa ma kellux il-pass neċessarju biex inaqqas id-distakk li kellu minn ma' Raikkonen minkejja li t-tim wettaq undercut f'dawra 29 biex jipprova jagħmel dan. Żewġ dawriet wara, Sainz kien il-ħames u l-aħħar sewwieq li sab ruħu fil-lista ta' rtirati meta daħal fil-pits u ma ħariġtx hekk kif il-vettura sofriet xi ħsarat fil-qiegħ tagħha b'konsegwenza tal-puncture li kellu fil-bidu tat-tellieqa. Sadanittant, il-frustrazzjoni ta' Nasr bil-prestazzjoni tas-Sauber tiegħu bdiet toħroġ fuq ir-radju fejn saħansitra beda jikkritika l-vettura b'mod qawwi meta kien f'kuntatt mat-tim. Madankollu, it-tim ma seta' jagħmel xejn hekk kif il-limitazzjonijiet tas-C35 huma frott ta' limitazzjonijiet finanzjarji li ma jidhrux li se jkunu solvuti fil-ġejjieni immedjat. Għaldaqstant, l-aktar battalja interessanti li kellu l-Brażiljan kienet dik mal-kollega tiegħu Ericsson, illi eventwalment qabżu wkoll. Realtajiet differenti Hekk kif it-tellieqa daħlet fl-aħħar fażi kien hemm realtajiet differenti ferm tul il-klassifika. Lejn il-qiegħ taż-żona punti, il-battalji kienu spissi u mill-qrib hekk kif kien hemm skambju notevoli ta' pożizzjonijiet. Hawnhekk spikka partikolarment Vandoorne li fid-debutt tiegħu kkompeta b'mod qawwi maż-żewġ sewwieqa tal-Williams biex jipprova jikseb it-tmien post. Minkejja li eventwalment din il-battalja tilifha, il-mod intelliġenti li saq bih fl-ewwel tellieqa tiegħu wera li dan is-sewwieq għandu potenzjal kbir. Min-naħa l-oħra, il-battalja fuq quddiem kienet aktar mill-bogħod hekk kif il-Mercedes u l-Ferrari bdew ibiddlu l-istrateġiji tagħhom matul it-tellieqa biex itejjbu l-pożizzjoni tas-sewwieqa tagħhom. Madankollu, wara li Hamilton reġa' sab ruħu fit-tielet post lejn nofs it-tellieqa, is-sitwazzjoni staġnat kemmxejn fil-pożizzjonijiet tal-podju. Konklużjonijiet Għaldaqstant, Rosberg irnexxielu jirbaħ anki t-tieni tellieqa tal-istaġun, il-ħames rebħa konsekuttiva jekk wieħed jikkunsidra dawk tal-istaġun li għadda. Hemm minn diġà qiegħed jgħid li Hamilton m'għadux dak li kien u li mhux se jkun kapaċi jlaħħaq mal-pass ta' Rosberg. Madankollu, wieħed irid jikkunsidra li għad hemm dsatax-il tellieqa xi ssir u għalhekk għadu kmieni wisq biex wieħed jaqta' kundanni. Nuqqas kbir li żgur qiegħed ikollu Hamilton huwa fit-tluq hekk kif kemm fl-Awstralja, kif ukoll fil-Baħrejn, deher indeċiż fit-tluq. Din in-negliġenza mhux biss tellfitu diversi pożizzjonijiet fiż-żewġ każijiet, imma nvolvietu f'ammont kbir ta' traffiku li jġib miegħu riskju ta' inċidenti, kif rajna f'din it-tellieqa stess. Kif rajna fil-Baħrejn, barra Rosberg, jistgħu jgawwdu wkoll il-Ferrari minn dawn il-prestazzjonijiet inkonsistenti mill-kampjun tad-dinja attwali. Madankollu, il-mod kif ċediet il-magna ta' Vettel kmieni fl-istess tellieqa ġabet lura l-memorji tal-problemi li t-tim minn Maranello kellu fis-sessjonijiet ta' prova ta' qabel l-istaġun. Din se tkun problema li se tikkundanna lill-Ferrari għat-tieni post fil-klassifika tal-kostrutturi? Iż-żmien jagħtina parir. Aktar lura fil-klassifika, ta' min jinnota li r-Red Bull Racing u l-Haas qegħdin jeċċedu l-aspettativi ta' kulħadd hekk kif bosta raw dan l-istaġun bħala wieħed ta' tranżizzjoni. Jekk jibqgħu sejrin hekk, hemm saħansitra l-possibbiltà li nistgħu narawhom fuq il-podju fix-xhur li ġejjin. Sitwazzjoni opposta qegħdin fiha l-Williams u l-Force India li għal darb'oħra taw l-impressjoni li għamlu pass lura f'termini ta' rendiment ikkumparat mal-istaġun li għadda. Biex wieħed jgħid kollox, is-sewwieqa taż-żewġ timijet kienu involuti f'sitwazzjonijiet li kkompromettewlhom it-tlielaq tagħhom. Madankollu, s'issa lanqas f'ċirkostanzi normali ma dehru kapaċi li jisfidaw għal post fuq il-podju, mira li kienet realistika l-istaġun li għadda. Aħjar mill-istaġun li għadda, imma xorta diżappuntanti, kienu l-Manor. Wara li dan it-tim wasal għal ftehim mal-Mercedes u l-Williams biex jibdew ifornulhom il-power unit u s-sistema ta' trasmissjoni rispettivament, kien hemm aspettattivi sostanzjali għal dan l-istaġun. Madankollu, il-Manor xorta waħda qegħdin isibu ruħhom lejn il-qiegħ tal-klassifika u s-sitwazzjoni tidher li mhix se tinbidel fil-qrib minħabba l-limitazzjonijiet finanzjarji tagħhom. Ovvjament, kif semmejna aktar 'il fuq, għadu xi kmieni biex wieħed jaqta' kundanni. Għaldaqstant, nistennew u naraw ftit x'se joffru t-tlielaq li ġejjin.